Folketing
2003-10-09

Se, nu prøver jeg igen med et spørgsmål, og så svarer hr. Jens Rohde: Noget for noget, sådan må det jo være. Jeg stillede tidligere et spørgsmål om arbejdsløsheden, der vokser og vokser måned for måned, nu viser også de seneste tal, vi har fået her til morgen, yderligere 2.000. Og så spurgte jeg hr. Jens Rohde: Er det så klogt nu, hvor vi har stigende arbejdsløshed, at regeringen har indført brugerbetaling for erhvervslivets efteruddannelse på 750 kr. pr. uge for at komme på efteruddannelse? I en periode, hvor vi har stigende arbejdsløshed, er det så dem, man skal straffe? Er det så de medarbejdere, er det så de virksomheder, der benytter sig af efteruddannelse, der skal straffes? Konsekvensen ligger lige for: 25 pct.s nedgang i efteruddannelsesaktiviteten. Jeg tror, at hr. Jens Rohde også kommer for lidt ud i virkeligheden derude på de arbejdspladser og i de virksomheder, hvor man har masser af ufaglærte ansatte. Det er derude, at resultatet bliver yderligere arbejdsløshed. Kan vi ikke få at vide, om Venstre vil fjerne den brugerbetaling og erstatte den med, at alle bidrager til at finansiere vores efteruddannelsessystem og ikke kun dem, der benytter sig af det.